 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipality of Gjilan Gilan Belediyesi**

**T r a n s k r i p t**

**nga**

 **Mbledhja e Kuvendit të Komunës së Gjilanit**

Nga mbledhja e VII (shtatë) e Kuvendit Komunal e mbajtur me datën 26.10.2023 në ora 10:00, në sallën e KK-së me këtë:

**REND PUNE**

1. Konstatimi i prezencës së anëtareve të Kuvendit, miratimi i procesverbalit të mbledhjes së kaluar.

2. Pyetje dhe përgjigje.

3. Rekomandimet e Komitetit për Politikë dhe Financa:

1.1 Raporti financiar Janar-Shtator 2023.

l.2 Raporti i auditimit për pasqyrat financiare vjetore të Komunës së Gjilanit për vitin 2022.

l.3 Rregullore për organizimin dhe shfrytëzimin e parkingjeve në Komunën e Gjilanit.

l.4 Propozim për shpalljen e interesit Publik për pronën në ZK Dobërqan për nevoja të Sallës së sporteve në kuadër të SHFMU "Nazim Hikmet" në Dobërqan.

l.5 Propozim për shpalljen e interesit Publik për pronat ZK Livoç i Epërm, për nevoja të çerdhes së fëmijëve dhe Sallës së sporteve në kuadër të SHFMU "Vatra e Diturisë" në Livoç të Epërm.

l.6 Raporti i suksesit të nxënësve në fund të gjysmë vjetorit të dytë për vitin shkollor 2021-2023.

**Pika 1. Konstatimi i prezencës se anëtarëve të Kuvendit, miratimi i procesverbalit të**

**mbledhjes së kaluar.**

Konstatohet se me 32 anëtarë të pranishëm, kuvendi Komunal ka kuorumin për të filluar punimet e seancës.

**Kushtim Kadriu**, konstatoi se kjo seancë i ka përfunduar punimet.

 **Latif Maliqi**, ne në Kuvend i përfaqësojmë qytetarët dhe nuk është e ndershme mos me pas asnjë simbol të Republikës së Kosovës.

 Procesverbali miratohet me 32 vota Për.

 **Alban Hyseni**, të nderuar asamblistë, në KPF është dërguar lista e vendimeve që është kërkuar të rekomandohet për seancë të kuvendit. Lista e vendimeve për shfuqizim. Lista ka 16 vendime. Ndërkohë edhe rregullorja për tarifat që kërkohet të bëhet një ndryshim në ndërkohë KPF ka refuzuar që kjo të futet në rend të ditës. Kërkoj nga Ju, që edhe një herë të hyjnë në rend të ditës këto 16 vendime si dhe Rregullorja për taksat administrative për dhënien e lejes së ndërtimit dhe tarifën për rritje të densitetit në infrastrukturë.

**Bajram Isufi,** është një shumë e mjeteve që kanë participuar fermerët për projektin e serrave të zinkuara, në muajin maj në vlerë prej 3864 euro në llogari të komunës, ku për shkak të rregullores së Thesarit, deri në muajin gusht nuk kanë mundur të regjistrohen si të hyra. Me këtë rregullore kërkohet që për çdo participim në drejtorinë e Bujqësisë të ketë edhe vendim të kuvendit Komunal. Pasi që mjetet e thesarit të Kosovës, nuk po mund të alokohen pa vendim të kuvendit. Kërkoj nga Ju të votoni këtë shumë të mjeteve, në mënyrë që këto mjete të alokohen dhe të shpenzohen sipas qëllimit që kanë participuar fermerët.

**Ramiz Ramadani**, për mu nuk është e çartë krejt kjo çka propozoi drejtori i Bujqësisë, andaj kërkoj sqarim më shumë nga Drejtoria e Financave.

**Ilmi Limoni,** ashtu siç tha drejtori i Bujqësisë, drejtori i Thesarit e ka nxjerr një rregullore të re për participim në bujqësi, ku nuk lejohet asnjë participim pa vendim të K. Komunal.

**Avdyl Aliu**, në lidhje me dy propozimet për me i fut në rend të ditës, 16 propozimet për shfuqizim të vendimeve dhe Rregullorja për taksa administrative, është fakt se këto kanë ardhur si pika në KPF në të cilën nuk është votuar për të hyrë në rend të ditës. Arsyeja ka qenë shumë e çartë se këto pika është dashtë të kalojnë nëpër trupa profesionale, që ato pastaj me na dhënë rekomandime profesionale. Prandaj, kemi kërkuar të kalojnë në komitetin përkatës. Arsyeja është ende e njëjtë.

**Alban Hyseni**, pajtohem me juve që materialet që vijnë sot duhet të shqyrtohen nga komitetet profesionale, ne këtu nuk kemi të bëjmë me dokumente të reja por të vjetra, nuk kontestohet profesionalizmi edhe përmbajtja profesionale e dokumentit, këtu kontestohet aspekti ligjor apo hyrja në fuqi e dokumentit. Në këtë listë të këtyre vendimeve shkruan edhe lista kur ka ardhur përgjigjja nga MAPL, pra dokumentet janë konstatuar si të kundërligjshme nga MAPL. Edhe materialet që vijnë në seancë iu shkojnë edhe asamblistëve. Ne çka kërkojmë nga Ju, është e thjeshtë, vetëm kërkojmë me u konsideruar nga ana e juaj aspekti i kundërligjshmërisë së këtyre vendimeve.

 **Avdyl Aliu**, të jemi të qartë, ne nuk jemi që të mos i trajtojmë këto çështje, pra jemi që një herë e mirë me u sqaruar me këto çështje, nuk jemi kundër kësaj, por jemi që me iu dhënë raste këshilltarëve komunal që këtë material nuk e kanë parë asnjë herë. Dhe kjo nuk është në rregull. Edhe komitetet, ju tregoj se këto deri te miratimi i tyre kanë kaluar nëpër komitete dhe njëjtë është për t’u ndjekur procedura edhe për shfuqizimin e tyre.

**Sadri Arifi**, çështja e vendime pse anëtarët e kuvendit nuk i kanë në dorë, është sepse KPF-ja, nuk ju ka dhënë mundësinë me pas asamblistët para vetës. Edhe tjetra, këto 16 vendime pse nuk shkojnë në komitet, është sepse unë nuk e shkeli profesionin tim, sepse MAPL, i ka shpall të kundërligjshme dhe nuk shkojnë në komitetin për planifikim, sepse në ministri i ka vlerësuar një këshill i ekspertëve.

**Ismail Kurteshi**, konsideroj se kjo pikë e rendit të ditës është shumë e rëndësishme dhe të gjithë këshilltarëve komunal duhet me ia plotësuar të gjitha kërkesat dhe nuk bënë që këshilltarët komunal me u arsyetuar me mos votim për shkak të mos respektimit të procedurave. Procedurat duhet me ia plotësuar edhe 3 here nëse ka nevojë. E në fund secili kur i ka të gjitha të plotësuara atëherë duhet edhe me menduar mirë se a duhet me votuar kundër vendimeve të kundërligjshme apo duhet me i lënë ato ashtu. Por nuk bënë që ato me u arsyetuar apo me u fsheh pas procedurave, procedurat plotësojani.

**Bujar Nevzati**, ne emër të grupit të PDK-ës e mbështesim pikën e parë të kryetarit për të futur në rendin e ditës anulimin e 16 vendimeve, por unë kërkojë për një seancë tjetër, të plotësohet këto çka i tha z. Kurteshi dhe pastaj e caktojmë një ditë dhe kalojmë para.

**Alban Hyseni**, vetëm tregoni se çfarë materiali jeni duke kërkuar, sepse vendimet të gjitha i keni pasur, sepse në seancën e qershorit këto vendime i keni pasur.

* Propozimi i Kryetarit për Propozim vendimet për anulimin e 16 vendime si dhe Rregullorja për taksat administrative për dhënien e lejes së ndërtimit dhe tarifën për rritje të densitetit në infrastrukturë. **Që të hyjë në rend të ditës u votua me 14 Për, 17 Kundër dhe 1 Abstenim.**
* Propozimi i Bajram Isufi, për bartjen e mjeteve në llogari të komunës në shumë prej: 3864 euro të participimit të fermerëve në projektin e serrave të zinkuara. **Të hyjë në rend të ditës u votua me 31 vota Për, 0 Kundër dhe 1 Abstenim.**

**Pika 2 e rendit të ditës: pyetje dhe përgjigje**

 **Ardhmërie Musliu**, pyetjet e mia kanë të bëjnë me DKA-në: 1) Për 40 nxënësit që kanë mbetur pa u regjistruar në shkollën e mjekësisë, çfarë plani keni për këtë problem? 2) Ju jeni njoftuar për dorëheqjen e menaxheres së Qendrës së karrierës dhe koordinatores së karrierës që kanë dhënë dorëheqje, këto profesoresha të trajnuara nga MASHT, këto kanë dhënë dorëheqje nga presioni i vazhdueshëm prej drejtoreshës së shkollës Teknike, çka keni ndërmarrë në lidhje me këtë problem?

 **Ismail Kurteshi**, ju lutem t’i dallojmë pyetjet nga kompetent. Pyetjet duhet të bëhen në këtë formë. Pyetja 1) Për Kryetarin e Komunës, është konstatuar se në QKMF ka pasur keqpërdorime serioze. A janë zbuluar keq përdoruesit dhe a janë marrë masa ndaj tyre? 2) Për drejtorin e Bujqësisë, jemi në kohën e mbjelljeve vjeshtore, a janë shpërndarë farërat dhe plehrat për mbjelljet vjeshtore? 3) Pyetje për drejtorin e Kadastrit, ju lutem a keni në drejtorinë tuaj listën e uzurpatoreve të pronës publike? Nëse e keni na sjellni, nëse nuk e keni bëjeni një listë.

 **Avdyl Aliu,** 1) Për Kryetarin e Komunës, cila është arsyeja e mos emërimit prej disa muajve të drejtorëve të DSHMS dhe DFB-së? 2) Për Kryetarin e Komunës, cilët janë anëtarët e komisionit të aksionarëve në tri ndërmarrjet publike? 3) Për Kryetarin e Komunës, a mendoni njëjtë sikurse në fushat zgjedhore, se punësimet me kontrata mbi vepër paraqesin shkelje ligjore? dhe një pyetje për të gjithë anëtarët e kuvendit, a ka mbetur ndonjë fëmijë i juaj pa u regjistruar në shkollë.

 **Bujar Nevzati,** falënderoj kryetarin e Komunës për pajisje të 4 shkollave me kabinete të kimisë, fizikës dhe matematikës e në mesin e shkollave është edhe shkolla ime ‘’Skënderbeu’’ Pyetje për drejtoreshën e DKA dhe kryetarin. Pse nuk janë furnizuar objektet shkollore me mjete për ngrohje, a ka ndokush nga ne që jemi dhe nuk i kemi siguruar këto mjete. Sepse në shkollën nga vij unë nuk ka asnjë metër dru edhe unë jam me i zbatuar kriteret, mirëpo kam informacione nëse u marrë qëndrimi me qenë 25, por ka paralele që janë me 28 nxënës. 3) këshilli i ekspertëve, pse nuk po formohet, ne kemi biseduar me sekretarin sepse ju ka kaluar mandati me zgjedhjet e reja dhe propozoj që të formohet e të vazhdoj me punë. 4) Për drejtorin e Shërbimeve Publike, a keni filluar me punë te lokacioni i varrezave dhe a keni plan konkret dhe 5) Komisioni për zgjedhjen e drejtorëve dhe zv. drejtorëve në institucione edukativo arsimore i ka skaduar afati, kërkoj nga DKA të zgjidhet komisioni i ri sepse ka dy muaj që s’ka mandat.

 **Gentrit Murseli,** pyetje për drejtoreshën e Arsimit, duhet të di sa trajnime i ka organizuar DKA për mësimdhënësit gjatë vitit 2023. Për drejtorinë e Bujqësisë, thuhet se ka filluar Plotësim Ndryshimi i Rregullores për subvencione, dëshiroj konfirmim a bëhet fjalë vetëm për paragrafin 1.11 të nenit 20 që nënkupton se komplet rregullorja është e njëjtë, përveç këtij ndryshimi, ndërsa në emër të LDK-ës nëse dëshironi që të filloni ndryshimin e kësaj rregullore, jemi që me dalë në dëgjim publik dhe me ardhur në komitet e pastaj në kuvend. Kam edhe pyetje për drejtorin e DKRS-së, por ai nuk është këtu, po do t’i adresohem përmes QSHQ-së, dhe pyetje për DSHMS dhe kryetarin, thuhet se keni pasur një premtim elektoral krijimin e qendrës për qëndrim ditor për personat me aftësi të kufizuar, ne përgjigjen e kemi se e keni mbështetur me mjete financiare mbulimin e shpenzimeve komunale, ku qëndron qendra e fëmijëve për sendorin down d.m.th kjo përgjigje len të kuptojë se ju nuk e keni themeluar qendrën për qëndrim ditor, andaj kërkoj sqarime që nëse ka qendër, ku është dhe nëse eventualisht e keni mbuluar këtë premtim elektoral ta konfirmoni.

 **Ramiz Ramadani**, jemi jashtë afatit optimal të mbjelljeve, ndërsa sipas informatave projekti për furnizim me farë gruri është vetëm në procedurë të tenderimit. Pyetja është pse është kjo vonës dhe a ka mundësi praktikisht bujqit me u furnizuar me farë.

**Muhadin Haziri,** pyetje për kryetarin e Komunës në lidhje me rekomandimin e një auditimi te ndërmarrja Ecohigjena. Cila është arsyeja e mos shpalljes së këtij auditimi. Në lidhje me ngritjen e tarifave të shërbimeve të mbeturinave, a është mbajtur ndonjë here ndonjë dëgjim publik në K. Gjilanit. Në lidhje me ish punëtoret që u transferuar nga Higjiena në ndërmarrjen Tregu, që janë 11, cila është arsyeja e mos sistemimit të tyre në Ndërmarrjen Tregu, ku unë kam informacione që aty janë punësuar njerëz pa kritere (nipa, baxhanak, dajë) pse këta punëtor mbesin ende nëpër rrugë. Për drejtoreshën e DKA-së të punësuarit në shkollën fillore “Agim Ramadani” në Zhegër, rekrutimi i vitit 2022/2023, që e kuptoj se duhet në bazë të kritereve, në kushte të barabarta janë injoruar kandidatët e atyre lokaliteteve. Së paku një të kishit konsiderata me i sistemuar, por jo me ndihmuar. Dhe për kryetarin, në çfarë përqindje e keni prish atë marrëveshje?

**Besnik Shala**, kam 5 pyetje: 1) Sa çerdhe janë në proces të ndërtimit? 2)Rregullorja për Zhurmën? 3)Qentë endacak për drejtorin e Bujqësisë? 4)Kanalizimi në rrugën “Gazmend Zajmi” dhe “Ahmet Prishtina” a fillon sivjet? 5)Rruga Januz Tërstena për drejtorin e Shërbimeve Publike dhe votimin e kuvendit Komunal për lokacionin e varrezave dhe shkolla e Mireshit pjesa për palestër si dhe Livoçi i Ulët për çerdhe. Dhe kam një kërkesë për kryetarin, a ka mundësi me vendos një radar statik, a kemi mundësi me i shtyrë si propozime?

**Gresa Avdiu**, kam disa pyetje për kryetarin z.Hyseni. Kur pritet të vazhdojnë punimet në shesh në drejtim të stadiumit të qytetit, kur pritet të finalizohet magjistralja Gjilan- Bujanoc? Është premtuar se autostrada Gjilan -Prishtinë do të përfundoj brenda vitit, a ka shpresë që ky segment të përfundoj brenda vitit? Dhjetëra doktor në Gjilan i kemi të pa punë, kur pritet të sistemohen këta në vendin e punës dhe të hapen aplikimet/konkurset për ta? Keni ardhur me një Mega Projekt të transformimi urban para disa jave, a e keni paraparë me buxhet këtë projekt dhe sa është kostoja? Sa persona me kontrata në vepër janë në Komunën e Gjilanit, a është ligji i njëjta si për juve si për kryetarin para juve dhe a po ndihesh keq që për çdo vendim tëndin, po ndeshesh me ligjin. I bashkëngjitëm edhe shqetësimit të kolegëve lidhur me problemin e nxënësve që dëshirojnë të regjistrohen në shkollën e mjekësisë, kur do t’i sistemoni ata? A kanë filluar procedurat për furnizim me dru dhe pelet për shkolla dhe institucionet e tjera.

**Gentrit Murseli**, një koleg më herët e tha se është hera e parë që një kryetar po na e mundëson me bë pyetje dhe përgjigje, nuk është mirë me lënë në heshtje, sepse është traditë e gjatë ku para fillimit të seancës lejohet mundësia me bë pyetje dhe përgjigje. Dallimi është vetëm në minuta.

**Përgjigje :**

 **Alban Hyseni**, pyetjeve të znj. Musliut, besoj se do të i përgjigjet drejtoresha e Arsimit, ndërsa sa i për këtyre zyrtarëve në QKMF, po janë ndërmarrë veprime pasi është bërë gjetja, është ri verifikuar edhe një herë nga një komision i dytë i pavarur dhe të gjithë dokumentacionin që e kemi konstatuar se gjetjet unë i kam dorëzuar tek krimet ekonomike në Gjilan. Ndërkohë edhe pas kësaj kanë filluar edhe veprime të tjera duke shkarkuar menaxhmentin e kaluar dhe duke marr menaxhment të ri, këto janë masa që na i ka rekomanduar edhe auditori i përgjithshëm. z. Aliu më shumë ka pyetje që i intereson për punët e mia, sesa për veprimet e tona, çështja e emërimit të drejtorëve është punë e kryetarit të Komunës, emërimi i anëtarëve të komisionit të aksionareve është po ashtu punë e kryetarit të Komunës. z. Nevzati është e vërtet se disa shkolla janë furnizuar tani me laborator, ndërsa edhe për 3 të tjera jemi afër mbylljes së procedurës. Sa i për ketë lëndës djegëse për nxehje, unë tani kërkova sqarim nga prokurimi, sepse lënda është mbyllë si procedurë dhe është dërguar në OSHP dhe kostoja për një metër kub është rreth 65 euro, nëse nuk jam gabim. Sa i për ketë kritereve të pranimit të nxënësve në shkolla, jam shumë i interesuar që këta nxënës apo në emër të nxënësit me pas edhe po ju garantoj dhe siguroj se nuk ka ndodhur asnjë pranim jashtë kritereve. Edhe për varreza ka plan konkret ne kemi nënshkruar një memorandum me bashkësinë islame dhe ata kanë një memorandum tjetër, kanë marrë obligim për hartimin e tij dhe për veç kësaj na mbetet edhe të i gjejmë mjetet dhe të përfundojmë si projekt. Qendra ditore për persona me aftësi të kufizuar, ne kemi mundësuar që hapësira për fëmijët me sindrom down, ne kemi menduar që të jetë në objektet e komunës, ndërkohë jemi në fazë përgatitore që jemi duke punuar që të krijojmë edhe qendrën tonë të veçantë për fëmijët me nevoja të veçanta. Auditimi në Ekohigjienë, ky është partneritet publiko privat, e në anën tjetër ju po kërkoni llogari nga unë, e që ata Kuvendit Komunal i raportojnë, ndërmarrjet publike i raportojnë Kuvendit Komunal e jo kryetarit. Ndërsa sa i për ketë sistemimit të punëtorëve dhe përgjithësisht kësaj kërkese për punësim që e keni, s’di nga e merrni guximin me fol publikisht kështu, nuk po e kuptoj që në kushte të barabarta me pas përparësi banorët prej nga vijnë. Pra, mendoj se kjo është një kërkesë jo ligjore me kërkuar ashtu z. Haziri. Sa i për ketë lokacionit të varrezave ne kemi votuar për lokacion dhe marrëveshja është bërë për hartim të projektit dhe mendoj se për një kohë të shkurtër do të kryhet projekti. Aty nuk pritet që të jetë vend i varrezave vetëm për një komunitet ose një bashkësi fetare, por për të gjithë. Edhe vendosja e radarëve statik dhe çështja e trafikut, mendoj se është tejet problematike dhe masat ndëshkuese ndaj shkelësve në trafik janë rritur shumë, prandaj kjo është diskutuar edhe me policinë. Punimet në shesh që u ngrit më herët dje kemi pas takim me z, Hysen Durmishi dhe po shikojmë mundësin që në janar ose mars të ndajmë buxhet edhe për vazhdimin e këtij projekti. Rruga Gjilan Bujanoc është kontratë e nivelit qendror dhe jo e komunës. Edhe për Autostradën unë e kam përmend edhe publikisht se në fund të nëntorit do të përfundohet por kjo përvojë dy vjeçare më ka mësuar për një punë. Premtimet që jepen zakonisht nuk mbahen sepse edhe në terren ka aq shumë punë dhe kam dyshime se këtë vit do të përfundohet e ndërkohë unë e shoh tejet problematike, sepse është e pa mundur të përfundohen të gjitha këto punë. Ndërkohë në vitin e ardhshëm ose në pranverë të vonshme mund të jetë afati kur mund të përfundojnë punimet në autostradë. Për mjekët e pa punë e keni ngrit edhe më herët këtë shqetësim dhe konsideroj se komuna është vendi ku duhet të punësohen njerëzit veç pse janë të pa punë. Shumë shpejt presim që me një organizatë të nënshkruajmë një marrëveshje për blerje të shërbimeve dhe do ta konfirmojmë datën kur do të nënshkruhet memorandumi dhe aty besoj se do të kemi mundësi të marrim mjek shtesë në komunë. Mega Projekti i Sheshit, ne kemi ndarë 1 milion euro për lidhjen e kontratës për fillim të projektit për 2024 dhe procedurat do të filloj në momentin që aprovohet buxheti, ndërsa kontrata pritet të lidhet në vitin e ardhshëm, pra kur të bëhet alokimi i buxhetit. Pra projekti mund të fillon në pranverë nëse miratohet buxheti. Kontratat në vepër tani nuk mund të japi numërim e saktë, por kryesuesi e bënë shpesh kërkesë në qasje në dokumente dhe mund të jap përgjigje.

 **Albana Demiri,** znj, Ardhmërie për nxënësit e shkollës së mjekësisë DKA, me kohë ka organizuar konkurs në paralele prej 24 nxënës të klasave të 10-ta dhe kemi respektuar konkursin dhe pastaj në korrik kanë dalë rezultatet gjë që janë pranuar nxënësit me kritere të përcaktuara. Nxënësit e pa regjistruar në shkollën e mesme edhe përkundër revoltës tani më vetëm janë sistemuar në shkollat e tjera ku ka pasur hapësirë e sidomos në Gjimnazin Shoqëror. Në muajin dhjetor është e drejtë e tyre që të kërkojnë transferim, mund të bëjnë kërkesë për ta ndërruar drejtimin, ndërsa lidhur me dorëheqjet në Qendrën e Karrierës, ne i kemi marrë të gjitha hapat sipas ligjit. Mungesa e druve në DKA kemi iniciuar lëndë djegëse qysh në muajin janar të këtij viti, me pelet ka filluar ndërsa për dru ende është në proces pra në OSHP. Sa i përket Komisionit për drejtor të shkollave, kur të jemi afër konkursit për drejtor besoj se edhe këtë do të sjellin në kuvend anëtarët e propozuar. Ndërsa në lidhje për trajnimet sa i ka organizuar DKA nuk e di saktë por që ju përgjigjem me shkrim. Dy çerdhe pritet të inaugurohen në muajin dhjetor ose janar, ndërsa çerdhja në Qarkun 1, është në proces e po ashtu edhe nga MASHT është aprovuar, çerdhja te Livadhet e arapit. Po ashtu në Kishnapole do ta ndërtojmë një qendër të re për edukim të hershëm

 **Mentor Mihovci**, ndërtimi i kanalizimit në rrugën “Gazmend Zajmi” dhe “Ahmet Prishtina” ne kemi planifikuar që të ndërtohet po ashtu edhe rruga “Januz Tërstena” kemi plan që sot ta bëjmë asfaltimin por e kemi shtyrë për një ditë tjetër.

 **Bajram Isufi**, është e vërtet se këtë vit jemi vonuar me furnizim me farë gruri, por ne si drejtori i kemi zhvilluar procedurat me kohë dhe është hera e tretë që kemi bërë ri tender për këtë procedurë. Kemi 140 ton dhe vlera totale është 80.000 euro. po ashtu edhe Plotësim ndryshimi i rregullores për subvencione, unë vitin e kaluar e kam propozuar ta ndryshojmë sepse kam vërejtur një anomali se keqpërdorues kanë qenë prerësit ilegal të pyjeve e po ashtu edhe te mënyra e poentimit për rini dhe për gra. Qenët endacak, nënshkrimi i kontratës është por për shkak të UA, operatori ka bërë disa ndryshime në strehimore dhe projekti filloj brenda javës.

 **Bekim Salihu,** Drejtoria e Kadastrit e ka listën e uzurpatorëve dhe atë do të përcjellim me e-mail. Ndërsa hapësirat për sallë të sportit dhe çerdhen në Livoç janë pika që votohen sot në Kuvend.

 **Avdyl Aliu**, këto pyetje i kam bërë në shumë seanca, e as sot nuk mora përgjigje, sot vetëm kam marrë një arsyetim mjaft banal që tha se po përzihemi në punët e kryetarit. Të gjitha pyetjet kanë të bëjnë me Kuvendin Komunal dhe është obligim ligjor në bazë të LVL-së

 **Muhadin Haziri,** pyetjet të mia po shihet se kryetari nuk i ka lexuar deri në fund, ku në bazë të marrëveshjes është kryetari ,e po ashtu edhe çështja e mos mbajtjes së dëgjimit publik është mangësi dhe nuk ishte përgjigje e plotë.

 **Besnik Shala**, sapo më njoftuan se çështja për lëndët djegëse sapo qenka nënshkruar dhe çmimi i saj.

**Pika 1.1 Raporti financiar Janar-Shtator 2023**

**Ilmi Limoni,** Raporti financiar janar –shtator 2023, është bërë në bazë të standardeve që kërkohet që tregon sa janë të hyrat dhe sa janë të shpenzuara, ndërsa mund të bëni pyetje drejtpërdrejtë te drejtorët e drejtoreve e po ashtu edhe tek unë. Planifikimi deri në fund të vitit mund të ndryshojë që mund të ketë buxhet shtesë, sepse edhe mund të ketë edhe shkurtime për 3 mujorin e fundit. Për 9 mujorin edhe shpenzuar vetëm 63.07% në përgjithësi. Pagat për shkak se ligji i pagave ka filluar të zbatohet nga shkurti 2023, e tash me ligj të ri është bërë rreth 25% rritje epo ashtu edhe shpenzimet janë më të mëdha. Është e mirë se në Komunën e Gjilanit kemi 116,42 % është tejkalimi për 9 muaj. Ju keni edhe analitiken me burim të financimit dhe se si janë shpenzuar dhe për këtë kemi marr opinion nga ZKA se shënimet janë të sakta.

**Avdyl Aliu**, raporti është i përgatitur mirë dhe brenda standardeve. Ne kemi kritika, vërejtje dhe sugjerime po s’keni vullnet, profesionalizëm nga ana e Kryetarit. Lidhur me planifikimin vjetor në DAP ka rënie në 17%, Drejtoria e Urbanizmit ka shifër interesante në krahasim me vitin e kaluar e kjo paraqet mos planifikim të mirë. Të hyrat në Kulturë, Inspeksion, Bujqësi, komunale indirekt dhe gjobat në trafik kanë rënie. Investimet kapitale janë planifikuar apo 35% realizim që tregon efikasitet shumë të ulët. Këto shifra flasin për një vit të dështuar ashtu sikurse edhe mandati krejt. Zyra e Kryetarit ka 0 cent investime kapitale, e po ashtu edhe DAP-ja e kështu me radhë. Edhe subvencionet paraqesin realizim të vogël në krahasim me vitin paraprak. Bujqësia, QPS-ja, Arsim, Shkencë, kanë 0% e ndërsa në teatër është pak më e mirë. Mallrat dhe Shërbimet të planifikuara kanë qenë janë planifikuar mbi 6 milion ku janë realizuar rreth 48%, Drejtoria e Urbanizmit ka shkuar në 41%, bujqësia nga 10 ka ndalur në 20, arsimi 42, shëndetësia 28 dhe krejt shihet se në përqindje të lartë. Zyra e Kryetarit për akomodim është në rregull, qytetari i Gjilanit ka votuar për qeveri aktive dhe që planifikon investime kapitale në projekte konkrete që fatkeqësisht nuk po ndodh.

**Gentrit Murseli**, kam vetëm një pyetje për Drejtorin e Shërbimeve Publike, ku deri në shtator janë shpenzuar vetëm 17.000 euro e unë kam besuar se është gabim apo nuk është në rregulle. Si ekziston kjo mundësi që drejtoria kryesore e ka shpenzuar buxhetin vetëm 0.59%. Është e pa besueshme. Në shtator e mos me shpenzua buxhetin as 1% për investime kapitale keq s’di si ekziston kjo mundësi.

**Sami Ahmeti,** te shpenzimet kapitale nuk është e vërtet, ashtu si janë të paraqitura, në momentin që largohen shpronësimet atëherë bien në \_\_\_ (nuk dëgjohet) pjesa dërmuese janë paguar për shpronësime, ndërsa në investime janë bërë vetëm 902.000 euro kjo është shqetësuese. P.sh. Drejtori i Urbanizmit çka ka paguar me shpenzime kontraktuese të tjera çka ka paguar me këto mjete. Shqetësuese për mua kanë qenë drekat dhe darkat për 9 muaj. Janë shpenzuar rreth 39 mijë euro. Drejtoria e Zhvillimit Ekonomik, Urbanizmi dhe Shëndetësia ka shpenzuar për mirëmbajtje të shkollave, ndërsa kjo ka me qenë një gjetje për keq klasifikim, pse kanë paguar këto për mirëmbajtje të shkollave.

**Besnik Shala**, me fol është lehtë, me iu adresuar policisë pse nuk po shkruani tiketa është çmenduri, dhe me fol zi e terr ne këtu jemi. Mbi 10 milion euro borxhe ju këna paguar, nuk i keni shpronësuar tokat pa projekt. A e dini cili projekt që keni filluar e keni të përfunduar. Shikoni punët që jemi duke i bërë kurrë një fazë, nuk e kemi nis pa i zotuar mjetet. ju 95 euro metrin e druve e keni paguar në qeverisjen e juve të LDK-së.

**Bujar Nevzati**, sa i përket raporti financiar ne mendojmë se qeverisja po shfaqë padituri, kjo tregon nga shifrat që i kemi në raport, Urbanizmi 0%, Administrata 0%, Mbrojta dhe Shpëtim 0%, Shërbimet Publike 0.59%, Arsimi 0.97%, Bujqësia 2.33% ndërsa të tjera pak më mirë qëndrojnë. Kjo tregon dështim të plotë të menaxhimit të proceseve për të shpenzuar buxhetin e planifikuar për investime kapitale. Prej 4.2 milion (4,182,396.90) euro të buxhetuara në këta gjashtë sektorë, janë investuar vetëm 0,67% apo më pak se 30 mijë (27,912.96) euro, e buxhetit për periudhën nëntë mujore janar-shtator 2023. Sipas raportit financiar Komuna e Gjilanit ma shumë ka shpenzuar për shembull për dreka zyrtare, ku janë harxhuar 39,330.79 euro, ose për udhëtime jashtë vendit janë harxhuar mbi 18 mijë euro, se sa që janë harxhuar për projekte në këto 6 drejtori komunale. Te Drejtoria për Shërbime Publike për vitin 2023, janë të planifikuar buxhet prej mbi tre milion euro (3,142,225.13 euro) vetëm për investime kapitale në projekte të ndryshme për infrastrukturën komunale, ndërsa për 9 muaj ka shpenzuar vetëm 0.59% të buxhetit, apo në vlerë prej 18,582.00 euro. Drejtoria për Arsim ka shpenzuar vetëm 0.97% të buxhetit për investime kapitale (apo 4,828.00 euro) prej 496,497.11 euro sa janë të buxhetuara për vitin 2023. Drejtoria për Mbrojtje dhe Shpëtim ka të buxhetuar 100 mijë euro për pastrimin e shtretërve të lumenjve, ndërsa ka shpenzuar 0 euro buxhet, e në anën tjetër dihet se sa herë vërshimet i kanë bërë dëme prej vitesh qytetarëve të Gjilanit. Te Drejtoria Urbanizmit dhe Administratës buxheti prej 70 mijë euro për projekte kapitale asnjë euro nuk është investuar. Për shërbime rezidenciale prej 180 mijë euro buxhet i planifikuar, asnjë euro fare nuk është investuar. Te Bujqësia prej 193,674 euro buxhet i planifikuar për ndërtimin e mini-tregjeve dhe rregullimin e rrugëve të arave për fermerët, janë investuar vetëm 4,502 euro. Këto shifra janë alarmuese për secilin qytetarë, me këtë gjendje të kolapsit të madh ekonomik që po i ndodhë komunës tonë. Qeverisja e VV në Gjilan, po e falimenton ekonominë lokale, ku përveç dështimeve në realizimin e projekteve që financohen nga buxheti i komunës, qeverisë dhe donatorëve, po pengohen në masë të madhe edhe ato investime që po i bëjnë bizneset e Gjilanit. Kahe ka marr edhe vet fundosja e komunës në mirëmbajtjen elementare të infrastrukturës ekzistuese publike në komunë, ku është investuar gjatë këtyre 20 viteve të fundit. E viti 2023, fatkeqësisht do të përfundojë si më i dështuari që nga paslufta e këndej dhe më i rëndi për qytetarët e Gjilanit, të cilët janë tejet të pakënaqur me këtë gjendje, kaosi kudo e nga do në institucionet lokale dhe atyre qendrore.

**Avdyl Aliu,** lidhur me gjobat në trafik në asnjë mënyrë nuk e kam thënë se duhet me u heq, vetëm kam thënë se vitin e kaluar kanë qenë 667.000 e tash janë 347.000 euro. Vetëm jam thirr në të kaluarën.

**Nazim Gagica,** vlera margjinale e performancës në investime ka lëvizur jashtëzakonisht keq dhe nëse e marrim periudhën kohore për 3 mujorin e tretë të vitit fiskal, ky raport paraqet një performacë skandaloze. Rrjedhimisht nga 9 milion, janë 3 milion të investuara nga këto 3 milion vetëm 10% e investimeve është realizuar nëse i largojmë shpenzimet gjyqësore dhe shpronësimet. Jemi në 3 mujorin e 4 të vitit fiskal, cili është probabiliteti i realizimit të këtij buxheti në këto dy muaj të mbetur, janë 6 mil. Të mbetura. Si dhe tejkalimi i shpenzimeve te pagat, kam kërkuar sqarim se çka do të ndodh edhe me 2 mil euro. Nëse këtë vit kanë qenë 2 mil çka do të ndodh në vitin 2024, kur në shkolla numri i nxënësve ka rënë 14048, dhe ky raport nuk len vend për krenari të teprime por kërkon kohezion të përbashkët për me i mbyll defektet financiare dhe mbyllja e problemeve tek pagat dhe mëditjet e sidomos kur numër i nxënësve ka rënë numër i mësimdhënësve mbetur i njëjte, e çka tani do të ndodhë me grandet. Unë konsideroj se duhet me lënë krenarin e fotografi llakun po qasuni problemit shpenzoni mjetet në mënyrë të drejtë sepse thirrja jem është mos të i shpenzoni mjetet në mënyrë KUTURU, dhe mos tentoni me i rrit vlerat e projekteve. Pra çka ndodh në 2024 vlera e shpenzimeve për paga.

**Ilmi Limoni**, gjobat e trafikut, gjykatës dhe agjencisë pyjore na alokohen çdo 3 muaj, sepse janë të hyra indirekte dhe për këta 3 muaj të fundit ende s’kanë ardhur përgjigjet nga ministria e financave. Shërbimet kontraktuese thatë se janë keq klasifikim po është keq planifikimi. Sa i përketë zotimeve ato për kapitale është 31 tetor nga grandi, ndërsa për të hyrat vetanake të hyrat e bartura dhe donacionet është afati 24 dhjetor. Me ligj të buxhetit të këtij viti shkruan se të gjitha tejkalimet mbi shumën e buxhetuar... ( nuk kuptohet). Edhe buxheti për pagat është e rregulluar me ligjin për financa në neni 60 paragrafi 2.

**Sami Ahmeti**, deri sot janë shpenzuar 3 milion investime kapitale, të zotuara janë edhe 3 milion, si do të zotohen edhe 3 milion euro.

**Ilmi Limoni,** rregullorja për mbylljen e vitit fiskal, thotë Grandet për Investime Kapitale mbyllen me 31 tetor të vitit fiskal, nëse keni nevojë tash ju njoftoj përmes shërbimit dhe ju konfirmoj që është kështu.

**Ali Arifi**, diferenca në mes të realizimit të vitit paraprak në raport me vitin 2023 është aq e madhe sepse në 2022 është dashtë në pjesën e parë të vitit me i riparuar paligjshmëri dhe qeverisjen e keqe të pushtetit të kaluar e nëse dëshironi përgjigje analitike është se vetëm në periudhën prej 2.5 muaj të vitit 2021, në Urbanizëm janë bërë pagesa në vlerë prej 65% të vlerës sa krejt viti që është bërë. Të gjitha ato kërkesa është bërë pagesa pa iu lëshuar leje e ndërtimit dhe pa u kontrolluar faza dhe kriteret. Ligjshmëria tani është në nivelim 100%.

**Avdyl Aliu,** diskutimi ishte në dy dimensione krahasimi i periudhës sivjet me të kaluarën e po ashtu edhe planifikimi dhe shpenzimet, sepse vitin e kaluar ke pasur të hyra 300.000 euro e sivjet ke 1.4 milion këtu diçka s’po shkon.

**Bujar Nevzati** për këtë çështjen e ligjshmërisë do të bisedojmë kur të vijnë në rend të ditës ato 16 vendime, un vetëm një pyetje se si e ke kaluar për 401% dhe e s’ka pasur nevojë drejtoria juaj me investuar asnjë euro.

**Ali Arifi,** përgjigjen e kam dhënë më herët vetëm me vëmendje me dëgjuar e lidhur me diferencës kjo është pak sepse projektet që janë kanë në vitin paraprak është dashtë me i riparuar dhe me i shti në kuadër të kornizave ligjore, sepse kanë aplikuar pa e përfill asnjë fazë të kontrollit dhe trajtimi i tyre na ka marr kohë. Ndërsa sa i për ketë ligjshmërisë ajo aktualisht është sipas njohurive zyrtare është në nivelin 100%.

**Drenushë Maloku**, po e kuptoj se shpesh Besnikut i ka mbet shprehi prej të kaluarës dhe më vjen mirë që u kthye në seancë dhe keq që nuk është në vendin e tij. Dhe nuk e di sa është kompetent me u përgjigje në pyetjen e kryetarit se sa ka kushtuar metri katrorë i druve për këtë vit. Dhe sa ka kushtuar në vitin 2022. Andaj pasi jeni kompetent përgjigjuni edhe për vitin 2022. A je kryetar apo nënkryetar, dhe e fundit po dua me dit pse je ulur se kush të tha ty se po donë policia me dënuar ma shumë qytetar dhe me pas ma shumë dënime.

**Leonora Bunjaku**, ju jeni në dijeni që drejtoria e shëndetësisë për momentin nuk ka ushtrues të detyrës dhe sigurisht puna kryhet nga zyrtaret kompetent në bazë të përgjegjësisë që i kanë.

**Pauzë 1 orë.**

**Pika l.2 Raporti i auditimit për pasqyrat financiare vjetore të Komunës së Gjilanit për vitin 2022**

**Gentrit Murseli,** nuk ka raport më të rëndësishëm përveç raportit financiar vjetor të kryetarit sesa raporti i ZKA, secili nga ne i din shkeljet që janë të evidentuara dhe e din bazën për opinion të kualifikuar. Opinion të kualifikuar nënkupton se Komuna e ka pasur një raport shumë të keq të auditimit dhe nuk po e kuptoj cila është arsyeja që ekzekutivi po ik nga diskutimi i këtij raporti. Andaj konsideroj që është e pa arsyeshme të diskutojmë për raport e mos me i pas njerëzit të cilët i udhëheqin institucionet. Andaj, propozoj që kjo pikë të shtyhet për seancën tjetër ku duhet me qenë të gjithë ekzekutivi.

**Ramiz Ramadani**, është hera e dytë apo e tretë që po shtyhet e unë jam për me shty edhe pak e nëse vijnë e diskutojmë.

**Gentrit Mursli**, raportin e auditimit e kemi marrë me kohë dhe seanca po shtyhet dhe baza për raport të kualifikuar është te baza A4, B3, A5,B6 që janë shkeljet në Ligjin për prokurimin publik, në raport thuhet se pasqyrat financiare vjetore prezantoj një pamje të drejtë në të gjitha aspektet materiale në përputhje me standardet të kontabilitetit në sektorin publik. E nderuar nënkryetare instituti GAP që përcjell mbajtjen e premtimeve nga ana e kryetarit, i kemi dy premtime që i kisha kërkuar nga ju nënkryetare që deri në seancën tjetër janë dy premtime në Drejtorin e Administratës e para është transparencë për të gjitha veprimet e administratës publike për projekte me ndikim financiar që zyra e kryetarit i ka dërguar informacion GAP-it se K. Gjilanit në qershor 2022 dhe qershor 2023 ka publikuar në plotëni të gjitha dokumentet që lidhen me prokurim publik, duke përfshirë edhe kontratat e po ashtu edhe shpenzimet për kategoritë mbi baza mujore e d.m.th. kjo konstatohet si premtim i mbajtur nga ana e kryetarit dhe e dyta Prokurimi do të bëhet sipas modelit të transparencës radikale dhe njëkohësisht informatën që zyra e kryetarit ia dërgon institutit ata e konsiderojmë edhe këtë premtim të mbajtur, si keni tash mundësi me konstatu se a e ka mbajt fjalën kryetari kur është zotuar që prokurimi do të bëhet sipas modelit të transparencës radikale ne E prokurim, mundësia më mirë është me përcjelle zyrën kombëtarë të Auditimit dhe raportin e auditorit e paramendojeni për Komunën e Gjilanit bazë për opinion të kualifikuar është pikërisht janë shkeljet e Ligjit për Prokurim Publik. Cilat janë ato: gjetja A4: për realizimin e projektit ‘’Studimi i fizibilitetit për Zonën ekonomike dhe projektit ideor për dizajnimin e qendrës së qytetit’’ komuna nuk e kishte zbatuar Ligjin e prokurimit publik. B3 Komuna për projektet ‘’Pastrimi i objekteve shkollore’’, në vlerë 127.64 euro, kishte aplikuar procedurë jo adekuate të prokurimit. B5 Komuna në vitin 2022, menaxhimin e kontratave nuk e kishte përgatitur dhe mbajtur përmes sistemit elektronik të prokurimit. Komuna kishte angazhuar të punësuar me kontratë për shërbime të veçanta pa i respektuar procedurat e prokurimit publik B6 Për pagesat në vlerë prej 607,550€, nuk ishin respektuar hapat për procedim të pagesave. Të gjitha gjetjet e auditorit janë shkeljet janë bazë për raportin e kualifikimit nga prokurimi publik.

 **Avdyl Aliu**, Komuna e Gjilanit pavarësisht kush ka qenë në qeverisje ka pas raport të mirë të auditimit, nga ZKA, e sidomos në 2019-2020. E keqja ka filluar nga 2021 e tutje. Edhe për një vit jemi të rrezikuar me fituar grande për shkak të këtij raporti, andaj jemi të zhgënjyer dhe ky raport është i keqi që nga pas lufta dhe kryetari nuk ka bërë asgjë në aspektin e përmirësimit të veprimeve dhe mos shkeljen e ligjeve, ky raport tregon se nga veprimet e kryetarit i kemi afër 3 milion euro të munguara të keq klasifikuara nën vlerësuara, ky opinion e ka bazën për mundësin e keqpërdorimit të afër 1 milion euro e kryesisht në aplikimin e procedurave jo adekuate të prokurimit dhe tejkalim të kontratave, angazhimin e punëtoreve në kontrata të veçanta, mos inspektim të objekteve të komunës. Të njëjta raporte që kanë qenë në 2021 prapë janë në 2022, te pika 4 shihet se 14 rekomandime përsëriten në 2022 dhe 9 rekomandime nuk kanë filluar me u zbatuar e vetëm 5 kanë filluar së zbatuari. Është mirë që plani të bëhet e të fshihet ato rekomandime, por kjo qeverisje nuk ka kapacitet me udhëheq punët e komunës. Shumica e gjetjeve u than nga koleget për të mos i përsërisim e ne si kuvend mund të japin kontributin tonë në këtë aspekt në vazhdim mundemi edhe me punuar bashkë me faktorët e komunës e ku ka gjetje të mos përsëriten, por fatkeqësisht jemi duke parë mos bashkëpunim.

 **Muhadin Haziri**, ky raport ka të bëjë me devijime të shumta siç ka të bëjë me mos aprovimet buxhetore ose devijim të procedurave ligjore dhe rekomandimeve ligjore. Janë disa shkelje që janë të rënda dhe të ndëshkohen përgjegjësit, blerja dhe pagesa e inventarit, që nuk ka arritur kurrë të pranohet dhe përpos fjalëve nuk ka diçka konkrete. Pagesat nga investimet Shërbime dhe Mallrave është e pa pranueshme, sepse kjo do të duhet të vij në kuvend për miratim të kategorive ekonomike e jo të shpenzohet direkt nga kush do dhe cilat janë masat e personave përgjegjës. Mos respektimi i Ligjit të Prokurimit, kemi raportin edhe tejkalimet e kontratës së mirë mbajtjeve që mund të ndodh për shkak të specifikave edhe angazhimi i punëtorëve në kontratë mbi vepër.

 **Mentor Mihovci**, theksoi se klasifikimet kanë ndodhur si shkak i borxheve të bartura nga viti 2021. Ne kemi qenë të obliguar me i shlyer këto obligime.

 **Krenare Latifi Kçiku**, unë kam një raport për pasqyrat financiare për 2022 e gjithsej janë 10 rekomandime që janë të zbatuara. E pjesërisht të zbatuara kemi 4 rekomandime, e të pa zbatuara kemi një rekomandim.

 **Avdyl Aliu** unë pata fjalën për 14 rekomandime të vitit 2021, po them ato që s’kanë filluar të zbatohen.

 **Nazim Gagica** mirë që i kemi auditorët sepse ata kanë nxjerr të vërtet dhe nga raportet e tyre nuk kemi pse mundohemi të ikim sepse ata na japin mundësi me u përmirësuar, me mësuar. Në raportet paraprake këtu janë thyer edhe karriget dhe raporti i auditorit gjeneral po e nxjerr të vërteten për qeverisjen, por dijeni që këto kanë qenë në shërbim tonin e tuajin, prandaj merrni si pozitive.

 **Gentrit Murseli,** njerëzit që kanë më së paku faje për këtë raport i kemi sot në seancë, kështu që bashkërisht kemi me u munduar që në të ardhëm të përmirësojmë dhe mos të dalim keq.

 **Gresa Avdiu,** unë e çmoj guximin e Krenares për guximin që ka marr me mbrojt këtë raport, e që është më i keqi nga pas lufta. Unë kërkoj nga ju me mi arsyetuar disa nga gjetjet që i ka bërë auditori p.sh. Komuna kishte paguar për inventar zyrtar, tavolina pune dhe ormanë të cilët nuk gjenden në komunë. Vlera e këtij inventari sipas ekzaminimit tonë fizik është 83,493€. E dyta Komuna kishte bërë keq klasifikim të shpenzimeve ku nga kategoria ekonomike investime kapitale kishte pagur për kategorinë që për nga natyra klasifikohen mallra dhe shërbime në vlerë 605,692€. Pasurit kapitale mbi 1,000€ të prezantuar (230,506,091) në nenin 19.3.1 të Raportit Vjetor Financiar (RVF) ishin nënvlerësuar për 231,535€. Pagesa e faturës në vlerë 5,480€, për shërbime zërimi pa procedura kontraktuale. Për realizimin e projektit “Studimi i fizibilitetit për zonën ekonomike dhe projekti ideor për dizajnimin e qendrës së qytetit” komuna nuk e kishte zbatuar ligjin e prokurimit publik. Ku Kryetari i Komunës me datën 08.04.2022, kishte lidhur marrëveshje bashkëpunimi me kolegjin UBT për realizimin e projekteve " Studimi i fizibilitetit për zonën ekonomike dhe projekti ideor për dizajnimin e qendrës së qytetit". Kosto totale e projektit " Studimi i fizibilitetit për zonën ekonomike ishte 20,000€, ku nga kjo vlerë UBT do ta mbulonte me 6,000€, ndërsa komuna me 14,000€, kurse kosto totale e "Projektit ideor për dizajnimin e qendrës së qytetit" ishte 4,200€ i mbuluar nga komuna. I gjithë ky proces ishte bërë pa zbatuar ligjin dhe procedurat e prokurimit publik. Lidhja e marrëveshjes për marrjen e shërbimeve nga operatori ekonomik, pa zbatuar ligjin e prokurimit publik ndikon në dëmtimin e konkurrencës dhe diskriminimin e operatorëve tjerë ekonomik. B5 Komuna kishte angazhuar të punësuar me kontratë për shërbime të veçanta pa i respektuar procedurat e prokurimit publik. Për pagesat në vlerë prej 607,550€, nuk ishin respektuar hapat për procedim të pagesave. Komuna nuk kishte arritur ta bëjë inspektimin (verifikimin) për të paktën 20% e të gjitha objekteve brenda territorit të Komunës. Këtu nuk po flasim për shifra të vogla, por edhe për keq vlerësim keq klasifikim të parasë publike.

 **Krenare Latifi Kçiku**, nuk po ndalem në detaje por arsyetimet dhe përgjigjet i merrni nga drejtoritë, unë vetëm të njëra prej pikave po ndalem që është e zbatueshme, tavolina pune dhe ormanë të cilët nuk gjenden në komunë, kjo është zbatuar dhe është përcjellë në organet përgjegjëse janë bërë ndryshime në përbërje të QKMF dhe është formuar komisioni disiplinor në kuadër të QKMF-së.

 **Sami Ahmeti,** me tregu diçka të vërtetë ky raport nuk është zbatuar atë që e përmendi zonja, nuk është inventari, ky raport për QKMF është i rëndë dhe paraprakisht institucionet i kam njoftuar se diçka nuk është duke shkuar në rregull. Uroj që si ky raport kurrë mos të i përsëritet Komunës së Gjilanit. Mos thuani se është zbatuar kur nuk është zbatuar, vetëm të thoni se vetëm një karrige është kthyer fare nuk bisedohet për atë punë.

 **Bekim Salihu**, raporti është për 2022 dhe mos me u përsëritë këto gjetje, është themeluar një grup punues për me u bë një plan me i eliminuar gjetjet. Çka kemi bërë ne si grup punues e kemi dorëzuar lëndën komplet në prokurori dhe është bërë komisioni me marr masa disiplinore ndaj përgjegjësve dhe është bërë menxhmenti i QKMF, mos prisni me i rikthyer në tavolinat, sepse ato janë të vjedhura, e jona është me raportuar në prokurori, e ata shkelësit me dhënë llogari. Një nga gjetjet janë edhe borxhet, ne kemi paguar borxhe dhe prapë ka me figuruar si gjetje, sepse ata auditor si institucion në vete dhe deri sa bënë gjetje të borxheve nga viti ai prapë ka me konsideruar si gjetje.

 **Gentrit Murseli**, nuk po e kuptoj pse drejtori i Kadastrit po e merr fjalën dhe po fol në emër të të gjeturave që kanë qenë në QKMF.

 **Bekim Salihu,** unë nuk e mohoj se inventari është duke munguar, por ju tregoj masat çka mundemi me be, e kemi dërguar lëndën në prokurori dhe personat përgjegjës kanë me dhënë përgjegjësi.

 **Avdyl Aliu**, ju thatë se keni marrë masa keni shkarkuar menaxhmetin, po ka shumë dallim prej asaj me shkarkuar dikën dhe me dhanë dorëheqje ndokush, tash e i keni bërë presion me dhënë dorëheqje apo ka dhënë vetë dorëheqje. Sendet vetëm me fjalë nuk përmbushen, nuk është bëre me ndonjë akt.

 **Leonora Bunjaku**, theksoi se përderisa Prokuroria është duke u marrë me një çështje nuk e di se përse ne e diskutojmë dhe të ndërhyjmë në ato çështje. Ndërsa për pyetjet e tjera, do të iu përcjellim informata ma shkrim.

**Pika l.3 Rregullore për organizimin dhe shfrytëzimin e parkingjeve në Komunën e Gjilanit**

**Mentor Mihovci**, sot po paraqesim një rregullore për organizimin dhe shfrytëzimin e parkingjeve në Komunën e Gjilanit. Kryetari me vendim ka caktuar komisionin për hartimin e kësaj draft rregullore. Për hartimin e kësaj draft rregullore është asistuar edhe Drejtoria e Shërbimeve Publike dhe Urbanizmi me qëllim që kjo të jetë e pasuruar me të gjitha llojet e parkingjeve dhe mënyra e realizimit të saj. Qëllimi i kësaj rregullore është përcaktimi i kushteve dhe kritereve i vend parkingjeve publike dhe private, përcaktimin e zonave për mënyrën e pagesës çmimet dhe llojet e biletave për vend parking procedurat e parapara për operimin e parkingjeve private dhe mënyrën e shfrytëzimit të tyre. Kjo eliminon keq përdorimin dhe shfrytëzimin e vend parkingut, e përmes kësaj rregullore do të rrisim edhe inkasimin e të hyrave në Komunën e Gjilanit. Të nderuar pa dallim partie kërkoj që me votën tuaj ta aprovoni këtë draft rregullore dhe të jepni mundësi të rregullimit të shfrytëzimit të parkingjeve në Komunën e Gjilanit.

**Ramiz Ramadani,** në emër të LDK-së besoj se çështje a parkingjeve është problemi më akut që lidhet me përditshmërinë dhe duhet me i dhënë përgjigje të shpejt. Kjo rregullore thuajse është identike me rregulloren e Prishtinës dhe është normale sepse e rregullon të njëjtën problematik dhe mendoj se edhe marrja e këtij modeli është i dobishëm. Është fat që Gjilani e ka ndërmarrjen e Stacionit të Autobusëve dhe është shumë e përafërt dhe mund t’i besohet menaxhimi i parkingjeve publike. I kam parë disa korrigjime që do të i ketë drejtoritë e linjës si te neni 4 pika 9.1 për marrjen e lejes së operimit, secili aplikues është i obliguar të paguaj shumën prej 1000 euro ndërsa menjëherë nën pikën 9.2 thuhet që në bazë të zonës caktohet pagesa, mendoj se këta operator ekonomik paguajnë pagesa vjetore. Duhet që minimalisht të jetë pagesa për operim ose të largohet krejt. Te neni 12, mbarëvajtja e punëve thuhet që ndërmarrja Stacioni i Autobusëve nuk mban përgjegjësi për dëmet që shkaktohen nga parkingjet, andaj mendoj se kjo duhet të largohet. Besoj se duhet të vendoset sistemi i kamerave ose kontrolleve ose më poshtë thotë në rast se një qytetar e vendos automjetin me një vend parking publik dhe nuk e kryen pagesën brenda 5 min. atëherë kontrollori është i obliguar me ia vendosur bllokadat. Po ashtu te mënyra e pagesës ka konfuzitet që duhet të rregullohet në nenin 14 te mënyra e pagesës, mendoj se këtu duhet të bëhet një harmonizim si dhe te nenin 25 pika 3 nëse operohet pa leje si pas kësaj rregullore i shqiptohet një dënim nga 100 deri në 10.000 mendoj se kjo diskrepancë është gabim teknik. Me këto ndryshime të bëra kjo ka edhe miratimin tonë.

**Ismail Kurteshi**, unë jam pjesë e komitetit të Shërbimeve Publike dhe drejtori e ka sjellë në komitet këtë rregullore dhe komiteti e ka shqyrtuar edhe sot është në kuvend. Por edhe propozimet që u dhanë nga kolegu janë të qëlluara dhe në fund me këto ndryshime të votojmë të njëjtën.

**Mentor Mihovci**, është e vërtet që ne kemi kontaktuar edhe me Tirana Parking dhe Zyrtarët e Komunës së Prishtinës, kanë ngjashmëri të mëdha dhe është në raport të njëjtë edhe përtej Kosovës dhe Shqipërisë, ju përmendet edhe licencën e OP, duhet të pajiset me leje ku ka taks 1000 euro, ndërsa për vend parkingje është në bazë të zonave, andaj edhe për dëmet kemi procesin e monitorimit. Edhe gabimet teknike do të përmirësohen. Po ashtu mendoj se si rregullore është një model i mirë që i referohet edhe Tirana Parking.

**Arianit Sadiku**, është shumë e rëndësishme që kjo rregullore të kaloj dhe hyn në fuqi, por kam një sugjerim që te pika 3.4. ku thuhet hapësirat për parkingje të jenë së paku 10 vende, mendoj se në pjesën më të madhe të qytetit më të frekuentuar, të mundësohet që të jetë edhe me më pak se 10. Në këtë rast mendoj se duke parë hapësirat e qytetit të iu mundësohet edhe personave privat të krijojnë hapësira për parkingje.

Ky Propozim rregullore mori 30 Vota për 0 Kundër 0 Abstenime.

**Pika l.4 Propozim për shpalljen e interesit Publik për pronën në ZK Dobërqan për nevoja të Sallës së sporteve në kuadër të SHFMU "Nazim Hikmet" në Dobërqan**

**Avdyl Aliu,** përkrahja jonë ndaj këtyre propozimeve është një shembull se si të bashkëpunojmë për të mirë të projekteve, sepse kemi pas edhe kontakte me drejtorin dhe të tjerët. Andaj ne si LDK do të i mbështesim.

**Ekrem Kryeziu**, fillimisht ne kemi iniciuar shpronësimin e kësaj prone e cila është shumë e rëndësishme për nevoja të shkollës fillore në Dobërqan.

**Bekim Salihu**, pasi propozimet kanë kaluar nëpër trupat e KPF-së, por borxhet nga momenti i shpronësimit e kanë një afat 24 muaj me i paguar, atëherë komuna hynë në obligime shtesë. Borxhet nga e kaluara janë krijuar nga viti 2013 dhe për veç kësaj ne këto obligime kemi me krye për dy vite e gjithashtu edhe ndërtimin e objekteve.

**Avdyl Aliu**, nuk është e vërtet që ka pas borxhe pa projekte, por është projekti i impiantit të ujrave të zeza. Jemi në pritje të fillimit të realizimit të projektit. Përfundojeni Rrugën e Kumanovës.

**Bekim Salihu**, projekti i impianti janë blerë afër 7 ha, ndërsa 6 milion janë ndërtuar te projekti: Ndërtimi i parkut te Livadhet e arapit. Po ashtu te rruga e Kumanovës nuk ka vendime për shpronësim, në fakt elaborat ka por s’ka vendime nga kryetari i Komunës për shpronësim.

**Arbër Musliu**, si kryesues i komitetit për gjeodezi në bashkëpunim me drejtorin e kemi përcjell dhe i kemi kaluar në komitet këto dy pika e besoj se edhe sot në kuvend pasi po shprehini vullnet me i kaluar.

**Bujar Nevzati**, drejtori i Kadastrit deklaroi se ne kemi me i kryer këto obligime për dy vite e më herët Kryetari i Komunës deklaroi se këto dy vite më kanë mësuar se këto s’po mundemi me i krye dëshirës, andaj ju kisha lutur mos të kapemi për disa fije që po zgjatet pa nevojë.

***Ky propozim vendim mori 30 Vota për 0 Kundër 0 Abstenime.***

**Pika l.5 Propozim për shpalljen e interesit Publik për pronat ZK Livoç i Epërm për nevoja të çerdhes së fëmijëve dhe Sallës së sporteve në kuadër të SHFMU "Vatra e Diturisë" në Livoç të Epërm.**

***Ky propozim vendim mori 30 Vota për 0 Kundër 0 Abstenime.***

**Pika l.6 Raporti i suksesit të nxënësve në fund të gjysmë vjetorit të dytë për vitin shkollor 2021-2023.**

**Nazim Gagica,** ato që sot po e ndaj me ju, cilësi, performacë e sukses dhe 178.000 mungesa është bajagi një problem, por sot e ndaj një moment me z. Kurteshin, në 2018/19 grupi parlamentar i VV organizoi tryezë për gjendjen në arsim, ndër pikat e veçanta ishin mungesat në nivel të republikës. Me ftesë të z. Kurteshit, unë i thash po ftesës dhe unë nga të vetmit drejtor e prezantova gjendjen reale, me afër 90.000 mungesa në atë kohë dhe VV atëherë e keq përdori raportimin tim dhe doli me një shkrim dhe e bëri temë diskutimi në nivel lokal dhe qendror, dhe tani një pyetje se çka mundemi me i thënë sot Nagavcit për 178.000 mungesa?

**Ismail Kurteshi**, konsideroj se shqyrtimi dhe kritika për një çështje jetike pas shëndetit është arsimi. Nuk duhet me u marr si qëllim keq ose si diçka që mundet me ndodh, arsimi duhet të na brengosë të gjithëve, edhe kur të jetë Nagavci e po ashtu kush do qoftë për mua arsimi është më i rëndësishëm sesa të gjithë drejtorët dhe ministrat, prandaj unë kam qëndrimin tim pavarësisht ndryshimit të partisë. Unë e kam analizuar këtë sukses, e krejt punën time sot e kam të fokusuar në këtë pikë të rëndësishme, dhe kam nxjerr disa shënime dhe analiza. Arsimi fillor, 57 nxënës ose 1% janë të pa notuar, nuk e di se çka ka ndodhur me këta nxënës e drejtoria duhet me na dhënë një përgjigje, 57 nxënës të arsimit nga klasa e parë deri të 5-tën janë të pa notuar e ky nivel i arsimit është obligativ, pastaj janë 80% të nxënësve të këtij niveli 1-5 kanë kaluar me sukses të shkëlqyeshëm me këtë me t’u bë zemra mal, janë dy nxënës me sukses negativ në krejt këtë numër praj 5800 nxënës. Arsimi i Mesëm i Ulët, 57 nxënës të pa notuar edhe këtu duhet DKA me na dhënë përgjigje dhe ky nivel është i arsimit obligative edhe në këtë nivel janë dy nxënës me sukses negativë dhe janë 16 mungesa për kokë nxënësi. Pastaj kam krahasuar mungesat për vitin shkollor 2021-2022 dhe në 2023, numri i mungesave mesatare në 2021-22 ka qenë 6.75% për 2022/23 numri për kokë nxënësi është 13.85% ose është rritur për 7.1 ose është rritur për 100% numri i mungesave. Në vitin 2021/22 me sukses pozitiv kanë qenë 88% e nxënëse e në vitin 2022/23 me sukses pozitiv kanë qenë 97.17 % , me sukses negativ në 2021/22 kanë qenë 11.72% e në 2022/23 2.32% e rezultatet janë të kënaqshme vetëm se a janë reale. Të pa notuar në 2021/22 kanë qenë 0.18 në 2022/23 0.51. Arsimi i Mesëm i Lartë, 49 nxënës të pa notuar, 51 nxënës me më shumë se 3 nota negative dhe asnjë nxënës nuk e ka përsëritur klasën, e këtë nuk e kuptoj unë, 60% kanë përfunduar vitin shkollor me sukses të shkëlqyeshëm dhe shumë të mirë, janë 21 mungesa për kokë nxënësi. Pyetja ime është sa nxënësve iu është bërë vërejtje me shkrim për mungesa të pa arsyeshme, sa janë përjashtuar dhe a janë të njoftuar prindërit për mungesa dhe suksesin e fëmijëve të tyre. Dhe krahasimi i suksesit për 2021/22 me sukses pozitiv janë 53.76 % në këtë vit kemi kaluar në 90.31% është sukses i jashtëzakonshëm. Me sukses negativ në 2021/22 kanë qenë 45.89% kurse këtë vit 8.39% kjo është rënie drastike e suksesit negativë dhe të pa notuar kanë qenë 0.35, kurse këtë vit kanë qenë 1.3% e krahasimi i mungesave në 2021/22 ka qenë mesatare për kokë 15.24 mungesa në 2022/23 është 5.68 mungesa për kokë nxënësi. Ajo çka më intereson kjo se ky nuk është problem vetëm i drejtoreshës por edhe i yni. Me dhënë ju një sqarim se kjo ngritje e suksesit a është vërtet rezultat i angazhimit të nxënësve dhe mësimdhënësve, apo ka një lloj mos kujdesi të duhur të punëtoreve të arsimit që është kaq e lartë dhe e mungesave.

**Teuta Syliqi,** një pyetje për drejtoreshën mungesat e nxënësve dhe mësimdhënëseve që të kam bërë pyetje, sa është numri i mungesave të mësimdhënësve gjatë 2022/23 dhe 49 nxënës janë të pa notuar, cila është arsyeja e mos notimit të tyre?

**Albana Demiri,** në raport të suksesit është gjendja reale ashtu siç është dhe vërtet është shqetësues edhe kur e kam marr këtë raport që e kemi diskutuar edhe me drejtorët e shkollave. Sa i përket numrit të nxënësve të pa notuar zakonisht numrin e rrit shkolla e muzikës që nxënësit kanë mundësi me qenë të regjistruar në dy shkolla paralelisht, e pastaj e lënë dhe nuk e kryejnë deri në fund, e disa edhe e vazhdojnë po këtë e bënë shkolla e muzikës edhe migrimi, por saktë nuk kam të dhëna se ku kanë shkuar këta nxënës. Ndërsa masat për nxënësit që kanë mungesa sigurisht është kompetencë e drejtorit të shkollës për këtë nuk është bërë ndonjë analizë më e thellë edhe për mungesat e mësimdhënëseve sa i përket pushimeve mjekësore që ka qenë një trend ma herët, këtë vit brenda 5 muajve kemi vetëm 15 mësimdhënës që kanë marr pushim mjekësor, e në kushte të tjera kemi mungesa duke pas parasysh mungesën edhe të kuadrit si në: fizik, kimi dhe biologji.

**Nazim Gagica,** e falënderoj drejtoreshën për analizë dhe sinqeritet, sepse kështu duhet me mbledh ekipin dhe me analizuar, ky është efekt pozitiv për të gjetur të vërteten për gjetjet në raport.

**Pika l.7 Propozimi i Drejtorisë së Bujqësisë për bartjen e mjeteve të serrave në llogari të Komunës së Gjilani.**

**Ramiz Ramadani**, në kohën kur drejtori kërkoi me futë në rend të ditës, unë abstenova sepse e kam të pamundur diçka që s’kam njohuri, ndërsa tani e sigurova Rregulloren e Ministrisë së Financave dhe po shoh se është një rregullore e re dhe prandaj herën tjetër të na jepni edhe listën e participantëve.

***Ky propozim vendim mori 22 Vota për, 0 Kundër dhe 0 Abstenime.***

**Pika l.8 Propozimi i Drejtorisë së Zhvillimit Ekonomik për bartjen e mjeteve së subvencioneve për Start Up në bizneset për Gra.**

**Kushtrim Kadriu,** kërkoi që para se të kalojmë në këtë pikë të mbajmë një minutë heshtje për rastin e vdekjes së zyrtarit komunal, Nebi Hasani.

**Leonora Bunjaku,** drejtoria për Zhvillim Ekonomik ka finalizuar aktivitetin për subvencionimin e bizneseve Start Up në bizneset për Gra dhe janë nënshkruar 12 kontrata me biznese të grave dhe 34 Start up. Pas nënshkrimit të kontratave kemi pranuar 4 njoftime me shkrim për heqje dorë nga përfituesit për arsye personale dhe si rezultat i kësaj kanë mbetur mjete financiare në shumë prej 7443 euro të pa shfrytëzuara nga kategoria Start Up, andaj ju drejtohemi të na lejoni të i shfrytëzojmë këto mjete për kategorinë e grave, andaj nga këto mjete do t’i ndajmë për bizneset që janë në liste të pritjes. Andaj, kërkoj miratim tuaj për këtë propozim.

**Bujar Nevzati,** a ka mundësi me pa se kush është në listë të pritjes?

**Leonora Bunjaku**, listën nuk e kam, po ajo është publike dhe mund të informoheni në DZHED.

**Gentrit Murseli**, deri te dita e nënshkrimit të kontratave ka qenë proces jo transparent. Sepse as nuk është ditur kush ka qenë në komision për ndarjen e mjeteve financiare dhe kur është publikuar lista nuk është bërë publike emrat e përfituesve por vetëm kodet e aplikimit, kjo është një fakt që të gjithë mund të vërtetojmë shumë thjesht. Ndërsa për këto më herët çdo here në mandatet e kaluara keni akuzuar për mungesë të transparencës. Të paktën është dashtë me ditë emrat e personave që janë në listë të pritjes dhe me i dhënë mbështetje.

**Leonora Bunjaku**, e theksova se është e lehtë me qenë transparent sa i për ketë kësaj dhe besoj se edhe do të informoheni për këto të dhëna.

**Ilmi Limoni**, kategoria nuk ndërrohet, por bartja, por që mjetet nuk shfrytëzohen për një projekt, por vetëm të i kalojnë në projektin tjetër. Andaj, është mirë me votuar. Nuk ka shkelje ligjore për këtë, sepse me vendim të kuvendit e keni miratuar në muajin mars.

**Gentrit Murseli,** ne në parim po e votojmë e në seancën tjetër le të merr përgjegjësi nënkryetarja që të na sjellë listën e atyre bizneseve që janë në pritje.

**Pika l.8 të ndryshme**

**Ismail Kuteshi**, kam dy fjali kur diskutova me raportin e DKA, për suksesin e nxënësve, në fund thash se do të jap një vlerësim timin që nuk e dhashë, andaj bazuar në të dhënat nga ai raport, unë jam i shqetësuar pavarësisht kush është në qeverisje. Edhe një fjali për raportin e auditimit, në vitin e kaluar por edhe këtë vit kam marr pjesë në këtë pikë e në vitin e kaluar kjo pjesë e sulmojke Lutën, e këtë vit i këna ndërruar pozitat, ju keni sulmuar ne kemi mbrojtur e kjo nuk është në rregull. Ne si këshilltar komunal jemi për t’i mbrojtur interesat e përgjithshme dhe temat duhet me i diskutuar mirë dhe gabimet duhet të korrigjohen dhe dukurit negative të i eliminojnë bashkë.

**Gresa Avdiu**,meqenëse fakti ka ardhur që ky raport ka ardhur në gjendje me u mbrojt në 3 drejtor e disa asamblistë edhe me mbrojte s’keni ditë.

**Kushtrim Kadriu, pasi u përfunduan diskutimet i mbylli punimet e kësaj seance.**

Procesmbajtës Kryesues i Kuvendi

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

Fatlum Xhaçkaj Kushtrim Kadriu